Odôvodnenie
 A. Všeobecná časť

Návrh nariadenia vlády Slovenskej republiky, ktorým sa vykonávajú niektoré ustanovenia zákona č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „návrh nariadenia“) je vypracovaný  na základe § 5 ods. 5 zákona č. 219/2014 Z. z. o sociálnej práci a o podmienkach na výkon niektorých odborných činností v oblasti sociálnych vecí a rodiny a o zmene a doplnení niektorých zákonov (ďalej len „zákon“). 
Vzhľadom na skutočnosť, že v oblasti sociálnej práce všeobecne, ako aj v oblasti sociálnych vecí a rodiny (a to aj napriek veľkému množstvu rôznych vzdelávacích aktivít) neexistuje systémové vzdelávanie, boli v zákone utvorené podmienky na jeho budovanie. Okrem iných krokov (napr. stanovenie kvalifikačných predpokladov na výkon sociálnej práce, riešenie profesionality výkonu prostredníctvom profesijnej organizácie, utvorenie podmienok na získavanie špecifických vedomostí a zručností pre výkon niektorých odborných činností v oblasti sociálnych vecí a rodiny) je potrebné postupne identifikovať oblasti výkonu sociálnej práce, ktoré vyžadujú špecializáciu (t. j. vykonávanie súboru pracovných činností užšieho zamerania). K tejto úlohe je potrebné pristupovať zodpovedne, aby sústavu špecializovaných odborov sociálnej práce skutočne tvorili len tie oblasti sociálnej práce, v ktorých je takáto špecializácia nevyhnutná (kde je potrebné prehĺbiť kvalifikáciu získanú vysokoškolským štúdiom, resp. kde je potrebné vykonávať sociálnu prácu takými pracovnými činnosťami, na ktoré vysokoškolské štúdium nepripravuje). Zaradenie do sústavy špecializovaných odborov sociálnej práce je zároveň možné až vtedy, keď reálne existuje štandard špecializačného vzdelávacieho programu. Porovnateľná situácia je aj pri niektorých odborných činnostiach v oblasti sociálnych vecí a rodiny, ktoré nevyžadujú primárne vzdelanie v sociálnej práci, avšak ktoré vyžadujú pre svoj výkon špecifické vedomosti a zručnosti získané absolvovaním akreditovaného vzdelávacieho programu. 
Návrh nariadenia vychádza z výstupov národného projektu Podpora zvyšovania profesionality výkonu a rozvoj ľudských zdrojov v oblasti výkonu a služieb sociálnej inklúzie pre štátnu správu a samosprávu – I (ďalej len „národný projekt“), ktorý je prepojený aj na právnu úpravu podmienok výkonu sociálnej práce a niektorých odborných činností v oblasti sociálnych vecí a rodiny osobitne na ustanovenia, v ktorých zákon predpokladá rozpracovanie podmienok týkajúcich sa vzdelávania, vzdelávacích programov a pod. v nariadení vlády. 
Súčasťou aktivít národného projektu bola analýza vzdelávacích potrieb v jednotlivých oblastiach výkonu služieb starostlivosti (oblasti sociálnej inklúzie), ktorá vychádzala z pracovných pozícií v rámci jednotlivých oblastí výkonu (napr. oblasť pomoci v hmotnej núdzi, štátnych sociálnych dávok, sociálnoprávnej ochrany detí a sociálnej kurately, kompenzácií ťažkého zdravotného postihnutia, sociálnych služieb – verejný aj neverejný sektor). Boli identifikované konkrétne vzdelávacie témy a v ich rámci boli identifikované vedomosti a zručnosti, ktoré sa požadujú pri výkone jednotlivých pozícií a tie boli porovnané s aktuálnou situáciou (úrovňou ich ovládania). Výstupom bolo zadefinovanie  tém (v oblasti sociálnej inklúzie), pre ktoré je potrebné vypracovať vzdelávacie programy (nakoľko v nich existuje v súčasnosti výrazná medzera medzi požadovanými očakávaniami na vedomosti a zručnosti a realitou) a ako tieto programy rámcovo nastaviť. Na základe týchto výstupov bolo vytvorených 10 špecifických vzdelávacích programov s konkrétnym obsahom pre pilotné vzdelávanie. V priebehu tvorby vzdelávacích programov a ich overovania na testovacích vzdelávacích aktivitách (v rámci vybraných 10 vzdelávacích programov cca 130 zamestnancov/kýň zo štátnej správy, samosprávy, zariadení a neverejného sektora pomohlo overiť nastavenie parametrov vzdelávacích programov a ich sformulovanie do podoby vzdelávacieho programu) bola priebežne riešená otázka, či vzdelávací program spĺňa parametre špecializačného vzdelávacieho programu, nadstavbového vzdelávacieho programu alebo vzdelávacej aktivity v rámci sústavného vzdelávania.  
Na základe  výstupov z národného projektu, boli identifikované dve oblasti výkonu sociálnej práce, ktoré vyžadujú prehĺbenie kvalifikácie získanej vysokoškolským štúdiom v študijnom odbore sociálna práca a mali by byť samostatnými špecializovanými odbormi  sociálnej práce, a to sociálna posudková činnosť a sociálna kuratela. Z ostatných ôsmych vzdelávacích programov tvorených v rámci tém pre konkrétne oblasti výkonu bol jeden vzdelávací program jednoznačne určený ako vzdelávacia aktivita celoživotného vzdelávania  - „Nové trendy v sociálnych službách - všeobecný prehľad“ a jeden vzdelávací program ako vzdelávacia aktivita kontinuálneho vzdelávania  - „Špecifiká starostlivosti o klientov a klientky v zariadeniach sociálnoprávnej ochrany detí a sociálnej kurately“ (zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov). Analýza vzdelávacích potrieb ďalej určila šesť tém (ku ktorým bolo následne nastavených šesť vzdelávacích programov), ktoré boli identifikované ako možné nadstavbové odborné činnosti (t.j. odborné činnosti, ktoré pre svoje špecifiká vyžadujú osobitnú prípravu na svoj výkon) - komunitné plánovanie a metódy práce v komunite, poradensko–psychologická práca, činnosť súvisiaca s rozhodovaním v oblasti dávok a príspevkov, krízová intervencia v rodine, komunikácia s fyzickými osobami so zdravotným postihnutím, terénna práca v oblasti dávok a príspevkov. 
Zámer zaradiť uvedených šesť činností do sústavy nadstavbových odborných činností, však po detailnej analýze samotnej podstaty identifikovaných činností a obsahu vzdelávacích programov osobitne vo vzťahu k osobitným právnym predpisom, ktoré stanovujú účel ich vykonávania, nie je možné uskutočniť. Vzdelávacie potreby, ktoré boli základom pre stanovenie vzdelávacích tém, identifikáciu odborných činností, ako aj samotného obsahu vzdelávania reflektujú potrebu vzdelávania sa v témach každodenného výkonu odborníkov pôsobiacich v oblasti sociálnych vecí a rodiny (napr. v dvoch oblastiach téma kopíruje vo svojej podstate celý obsah výkonu v dvoch agendách), nie je ich preto možné na účely nariadenia zaradiť ako odborné činnosti, vyžadujúce špecifické vedomosti do sústavy nadstavbových odborných činností. Táto sústava jednoducho nemôže saturovať potreby prípravy na samotný  výkon tej ktorej agendy, resp. potreby sústavného vzdelávania. Napriek uvedenému, nie je možné ignorovať potreby praxe  a identifikované a pripravené vzdelávacie programy budú zaradené do sústavného vzdelávania v oblasti sociálnych vecí a rodiny. Uvedené zároveň vyslovene potvrdzuje zámer zákona utvoriť podmienky na budovanie systému vzdelávania v oblasti a to vo všetkých jeho zložkách – špecializačné vzdelávanie, príprava na špecifický výkon a sústavné vzdelávanie. 
 
Návrh nariadenia vlády preto aktuálne neobsahuje sústavu nadstavbových odborných činností, tento stav nie je definitívny, v spolupráci so Slovenskou komorou sociálnych pracovníkov a asistentov sociálnej práce, prípadne ďalšími odbornými partnermi budú práce na tvorbe sústavy špecializovaných odborov sociálnej práce a najmä na sústave nadstavbových odborných činností ďalej pokračovať tak, aby sústava špecializovaných odborov sociálnej práce bola postupne dopĺňaná odbormi pre oblasti sociálnej práce, v ktorých je špecializácia nevyhnutná a aby bola utvorená taká sústava nadstavbových odborných činností, ktorá by reflektovala potreby výkonu niektorých  odborných činnosti, ktoré sú nad rámec výkonu bežných pracovných činností odborníkov pôsobiacich v oblasti sociálnych vecí a rodiny. 
Návrh nariadenia vlády je v súlade s Ústavou Slovenskej republiky, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi. 
	Návrh nariadenia vlády Slovenskej republiky nemá vplyv na rozpočet verejnej správy, na podnikateľské prostredie, nemá sociálny vplyv, ani vplyv na životné prostredie a informatizáciu spoločnosti.